

2026-2028 ԹՎԱԿԱՆՆԵՐԻ ՄԻՋՆԱԺԱՄԿԵՏ ԾԱԽՍԱՅԻՆ ԾՐԱԳՐԻ ԵՎ 2026 ԹՎԱԿԱՆԻ

ԲՅՈՒՋԵՏԱՅԻՆ ՖԻՆԱՆՍԱՎՈՐՄԱՆ ՀԱՅՏ

ՆՊԱՏԱԿՆԵՐ

# 1. ՆՊԱՏԱԿՆԵՐԸ ԵՎ ԹԻՐԱԽՆԵՐԸ ՄԺԾԾ ԺԱՄԱՆԱԿԱՀԱՏՎԱԾՈՒՄ

ՀՀ ՏԿԵՆ ջրային կոմիտեն, որպես պետական սեփականություն հանդիսացող ջրային և ոչ մրցակցային ջրամատակարարման համակարգերի կառավարման ու օգտագործման բնագավառում Հայաստանի Հանրապետության կառավարության քաղաքականություն մշակող և իրականացնող մարմին, ապահովում է խմելու և ոռոգման ջրերի մատակարարման, ինչպես նաև ջրահեռացման և կեղտաջրերի մաքրման ոլորտներում համակարգերի հուսալի և անվտանգ շահագործումը:

Ոլորտային քաղաքականության հիմնական թիրախներն են՝

* Ջրամատակարարման և ջրահեռացման (կեղտաջրերի մաքրման) ոլորտում առկա խնդիրների լուծում, սպառողներին մատուցվող ծառայությունների որակի շարունակական բարելավում և սպառողների պահանջների բավարարում
* Ոռոգման ոլորտում առկա խնդիրները լուծելու և վիճակը բարելավելու նպատակով նախատեսվում է իրականացնել անհրաժեշտ օրենսդրական և կառուցվածքային բարեփոխումներ
* Ոռոգման համակարգերը շարունակաբար արդի ջրաչափական սարքավորումներով կահավորում և տվյալների հավաքման ու վերահսկողական համակարգով հագեցում
* Ոռոգման համակարգերում շահագործման պայմանների տեխնիկական վիճակի գնահատում և բարելավում
* Ոռոգման համակարգերի զարգացման ծրագիր
* 2021-2026 թվականների ընթացքում Ջրամբարաշինության (Կապսի և Վեդու ջրամբարներ) ծրագրերի նախապատրաստում և իրականացում
* Ոռոգման համակարգերի սպասարկման տարածքում ընդգրկված և լրացուցիչ ոռոգելի հողերի ջրամատակարարման համար անհրաժեշտ ջրի քանակի ապահովման հնարավորությունների ստեղծում, ինքնահոս համակարգերի և նոր ջրամբարների նախագծում և շինարարություն
* «Արփա-Սևան» թունելի անվտանգ շահագործման շարունակականության ապահովում
* Խոնավ (գերխոնավ) գյուղատնտեսական հողատարածքների մելիորատիվ վիճակի բարելավման աշխատանքների իրականացում,
* Հանրապետության բնակավայրերի, տնտեսական արժեք ներկայացնող տարածքների ու բնակչության գույքը վարարումների և սելավների ռիսկից պաշտպանելու տվյալների բազայի ստեղծման, հակահեղեղային առաջնահերթ միջոցառումների իրականացման կանոնակարգման, կառավարման համակարգչային ծրագրի միջոցով ոլորտի կենտրոնացված կառավարման իրականացում
* Գործող ջրամբարների պատշաճ շահագործում

Ջուրը կայուն զարգացման հիմքն է, և կայուն զարգացման 6-րդ նպատակն ու թիրախները սերտորեն փոխկապակցված են մյուս բոլոր նպատակներին ու թիրախներին:

Սերտորեն փոխկապակցված են նաև ԿԶՆ 6 բոլոր թիրախները. ջրի և սանիտարիայի հասանելիություն և կայուն կառավարում ապահովելու համար անհրաժեշտ է կառավարել մրցակցային ջրօգտագործումները և օգտվել ջրօգտագործման, վերաօգտագործման ու վերաշրջանառության, էկոհամակարգերի պահպանության և ջրի որակի առկա համազդեցություններից: ՄԺԾԾ

ԱԿԱՀԱՏՎԱԾՈՒ

# 2. ԾԱԽՍԱՅԻՆ ԳԵՐԱԿԱՅՈՒԹՅՈՒՆՆԵՐԸ ՄԺԾԾ ԺԱՄԱՆԱԿԱՀԱՏՎԱԾՈՒՄ

Հայաստանի Հանրապետության ջրային ոլորտում խնդիրների լուծումը պետք է իրականացվի` հիմք ընդունելով հետևյալ գերակայությունները.

* Ջրամատակարարման և ջրահեռացման (կեղտաջրերի մաքրման) ոլորտում առկա խնդիրների լուծում, սպառողներին մատուցվող ծառայությունների որակի շարունակական բարելավում և սպառողների պահանջների բավարարում
* Ոռոգման համակարգերը շարունակաբար արդի ջրաչափական սարքավորումներով կահավորում և տվյալների հավաքման ու վերահսկողական համակարգով հագեցում
* Հանրապետության բնակավայրերի, տնտեսական արժեք ներկայացնող տարածքների ու բնակչության գույքը վարարումների և սելավների ռիսկից պաշտպանելու տվյալների բազայի ստեղծման, հակահեղեղային առաջնահերթ միջոցառումների իրականացման կանոնակարգման, կառավարման համակարգչային ծրագրի միջոցով ոլորտի կենտրոնացված կառավարման իրականացում
* Ոռոգման ծառայություններ մատուցող և ոռոգում-ջրառ իրականացնող ընկերությունների սուբսիդավորում
* Ոռոգման համակարգի զարգացմանն ուղղված միջոցառումներ և ոռոգման համակարգի հիմնանորոգում
* Ջրամբարաշինության ծրագրերի նախապատրաստում և իրականացում, հիդրոտեխնիկական կառույցների հիմնանորոգում, Օրվա կարգավորման ջրավազանների կառուցում և վերակառուցում
* Արփա-Սևան թունելի ջրային համակարգի հավատարմագրային կառավարում, վթարային հատվածների հիմնանորոգում
* Կոլեկտորադրենաժային ծառայություններ

Հայտին կից ներկայացված է Հավելված 12-ը։

# 3. ՄԺԾԾ ԺԱՄԱՆԱԿԱՀԱՏՎԱԾՈՒՄ ԻՐԱԿԱՆԱՑՎԵԼԻՔ ԾԱԽՍԱՅԻՆ ԾՐԱԳՐԵՐԸ

3.1. Գոյություն ունեցող ծախսային պարտավորությունները և բազային բյուջեի գնահատում

**3.1.1** **Ջրային տնտեսության ոլորտում ծրագրերի համակարգում և մոնիտորինգ 1109-11001, 31001**

ՀՀ վարչապետի 11.06.2018թ. N 706-Ա որոշմամբ Ջրային կոմիտեի աշխատողների առավելագույն թվաքանակը սահմանվել է 75 հաստիքային միավոր, որը նաև հիմք է ընդունվել պահպանման ծախսերի հաշվարկման համար։

Ծախսերի հաշվարկների հիմքում ընկած են նաև ՀՀ կառավարության համապատասխան որոշումներով սահմանված նորմատիվները‚ «ՀՀ 2025 թվականի պետական բյուջեի մասին» ՀՀ օրենքը, «Պետական պաշտոններ զբաղեցնող անձանց վարձատրության մասին» ՀՀ օրենքով աշխատավարձերի բնականոն աճի, եկամտային ու քաղաքացիական ծառայողների պարգևատրման ֆոնդի հաշվարկները։

ՀՀ **2026 թվականին** Ջրային կոմիտեի վարչական ապարատի պահպանման համար անհրաժեշտ է **494,706.7** հազար դրամ, այդ թվում՝ տեխնիկական հագեցվածության բարելավման համար 9,540.0 հազար դրամ, **2027 թվականին**՝ **498,909.3 հազար դրամ**, այդ թվում՝ տեխնիկական հագեցվածության բարելավման համար 9,540.0 հազար դրամ, **2028 թվականին**՝ **501,606.6** հազար դրամ, այդ թվում՝ տեխնիկական հագեցվածության բարելավման համար 9,540.0 հազար դրամ։

**3.1.2 Ոռոգում-ջրառ իրականացնող կազմակերպություններին ֆինանսական աջակցության տրամադրում 1004-11001**

Ջրային համակարգերի կառավարման արդյունավետությունը պայմանավորված է նաև ճիշտ սակագնային քաղաքականության իրականացմամբ: Ներկայումս գործող սակագինը թույլ չի տալիս փոխհատուցել ոռոգման ջրի ինքնարժեքի հետ կապված ծախսերը, իսկ նշված ծախսերի հատուցման համար պետական բյուջեից անհրաժեշտ սուբսիդիաները շատ հիմնավոր և կարևոր են, միևնույն ժամանակ, հատկացման հնարավորություններն էլ սահմանափակ են:

2026 թվականին ջրամատակարարման ծավալը կանխատեսվել է 932,0 մլն խմ, որից ինքնահոս եղանակով 850.0 մլն խմ, մեխանիկական եղանակով 82,0 մլն խմ:

2027 թվականին ջրամատակարարման ծավալը կանխատեսվել է 935,0 մլն խմ, որից ինքնահոս եղանակով 853.0 մլն խմ, մեխանիկական եղանակով 82 մլն խմ

2028 թվականին ջրամատակարարման ծավալը կանխատեսվել է 939 մլն խմ, որից ինքնահոս եղանակով 855.0 մլն խմ, մեխանիկական եղանակով 84,0 մլն խմ

Հիմք ընդունելով 2025 թվականի տվյալները՝ ՀՀ 2026 թվականի համար սուբսիդիայի չափը կանխատեսվում է **1,725,200.0** հազար դրամ, 2027 թվականի համար՝ **1,728,800.0** հազար դրամ, 2028 թվականի համար՝ **1,748,400.0** հազար դրամ:

**3.1.3 Ոռոգման ծառայություններ մատուցող ընկերություններին ֆինանսական աջակցության տրամադրում 1004-11002**

Համաձայն ՀՀ կառավարության 2021թ. նոյեմբերի 18-ի N 1902-Լ որոշման N1 հավելվածի ՀՀ ՏԿԵՆ բաժնի 78.1 կետի՝ 2023 թվականին պետք է մշակել և իրականացնել «Ոռոգման համակարգերի արդյունավետ կառավարման ռազմավարական ծրագրի մշակում և իրականացում» ծրագիր, սակայն, ՀՀ վարչապետի՝ 2023թ. հունվարի 31-ին Ջրային կոմիտեում անցկացված խորհրդակցության N Վ/21-2023 արձանագրության 5-րդ կետի գ ենթակետի համաձայն՝ անհրաժեշտ է մշակել ջրային ոլորտի համապարփակ ռազմավարություն։

Ոլորտը դեռևս սուբսիդավորվում է` հիմնականում կապված ոչ ամբողջական ծախսածածկող գին ունենալու և, հատկապես, թերհավաքագրման հետ։

ՀՀ պետական բյուջեից ոռոգման ջրի մատակարարման ծառայություններ մատուցող կազմակերպություններին սուբսիդիաները հիմնականում տրվել են ընթացիկ տարվա ֆինանսական հոսքերով պլանավորված ֆինանսական ճեղքվածքի մարման համար։ Ընդ որում, ՀՀ պետական բյուջեից հատկացված սուբսիդիաները վերջին տարիներին հիմնականում ուղղված էին ջրամատակարար կազմակերպությունների կողմից ծախսված էլ.էներգիայի գծով ծախսի մարմանը, մասնավորապես 2024թ. այն կազմել է շուրջ 56.3 %:

Ջրօգտագործողների ընկերություններին պետական ֆինանսական աջակցության չափաքանակների հատկացման գաղափարախոսությունը (ներառյալ ջրօգտագործողների ընկերությունների կողմից հետագա տարիների համար ջրօգտագործողներին վաճառվելիք ոռոգման ջրի վճարների առավելագույն սահմանները) սահմանված են Հանրապետության կառավարության 2016 թվականի օգոստոսի 25-ի նիստի N 33 «Ոռոգման ոլորտի ֆինանսական կայունության բարելավման ռազմավարությամբ», որտեղ կանխատեսումները կատարված են մինչև 2021 թվականը ներառյալ։

Ներկայումս ՋՕԸ-երը չեն ապահովում ինքնածախսածածկման սկզբունքը։ Ոռոգման ջրի միջին ինքնարժեքը 2025թ. տատանվում է 12. – 109.1 դրամ/մ3՝ կախված մեխանիկական արտադրության ջրի ծավալներից, սակայն ոռոգման ջրի վճարը գանձվում է 11 դրամ/մ3։

Հարկ է նշել, որ վերը նշված ՀՀ կառավարության արձանագրային որոշմամբ հաստատված ցուցանիշների և փաստացի ցուցանիշների միջև առկա են էական շեղումներ։

15 ՋՕԸ-երի կողմից կայուն ջրամատակարարմամբ ապահովվել է՝ 2017 թվականին 80,6 հազ. հա հողատարածքների, 2018 թվականին՝ 81,6 հազար հա, 2019 թվականին՝ 82.4 հազ. հա, 2020 թվականին՝ 85.4 հազ. հա, 2021 թվականին՝ 87,3 հազ. հա, 2022թ.՝ 90.2 հազ.հա, 2023թ.՝ 87.9 հազ.հա, 2024թ.՝ 86.1 հազ.հա, իսկ 2025թ. նախատեսվում է ապահովել 87.5 հազ.հա։

Ոռոգման ջրի դիմաց 2018 թվականին ՋՕԸ-երի կողմից գանձվել է 3,284.0 մլն դրամ, 2019 թվականին՝ 4,047.7 մլն դրամ, 2020 թվականին՝ 3,740.3 մլն դրամ, 2021 թվականին՝ 4,284.1 մլն դրամ, 2022 թվականին՝ 4,661.4 մլն դրամ, 2023 թվականին՝ 4,617.7 մլն դրամ, 2024 թվականին՝ **4,560,160.7** մլն դրամ, որը ամենաբարձր ցուցանիշն է վերջին տարիներին՝ հասույթից գանձման տոկոսը կազմում է 76.8։

2026 թվականի ֆինանսական աջակցության կանխատեսման համար հիմք է ընդունվել ՋՕԸ-երի 2025 թվականի բյուջեները, համաձայն որի ֆինանսական ճեղքվածքը կազմում է 9,921,745.1 հազար դրամ։ Առաջարկվում է 2026-2028թթ. յուրաքանչյուր տարվա համար նախատեսել **9,921,745.1** հազար դրամ դրամ՝ որպես դրամաշնորհ, հաշվի առնելով հետևյալը.

ՋՕԸ-երի ֆինանսական ճեղքվածքը սուբսիդիա դասակարգելը նպատակահարմար չէ՝ ինչպես ստուգող մարմինների կողմից արձանագրումների, այնպես էլ ոռոգման ոլորտի առանձնահատկություններից ելնելով առկա օբյեկտիվ հիմնախնդիրների պատճառով, օրինակ`

1. Ջրային կոմիտեի կողմից ինչպե՞ս և ի՞նչ միջոցներով է սահմանվելու յուրաքանչյուր ՋՕԸ-ի սուբսիդիայի հաշվարկման հիմքում դրված ծախսերի կազմը, այդ ծախսերի, այդ թվում` նվազագույն շահավետ գնի հաշվարկման նորմատիվները՝ հաշվի առնելով համակարգի անմխիթար վիճակի օրեցօր վատթարացման և դրա մի մասի տարբեր ծրագրերի միջոցներով պարբերաբար իրականացվող հիմնանորոգումների պայմանները։
2. Ոռոգման ջրի մեկ խոր.մ-ի վաճառքի 11 դրամ նվազագույն գնի պետության հանձնարարությամբ և որոշած գնով սահմանված լինելու հանգամանքը՝ հաշվի առնելով, որ ՋՕԸ-երի պետական աջակցության 2011-2016 թվականների մինջնաժամկետ ռազմավարության վերաբերյալ ՀՀ կառավարության 2010 թվականի սեպտեմբերի 30-ի N 1291-Ն որոշմամբ 2012 թվականի համար նախատեսվել է 11 դրամ, 2013 և 2014 թվականների՝ 12 դրամ, 2015 և 2016 թվականների՝ 13 դրամ, իսկ ոռոգման ոլորտի ֆինանսական կայունության բարելավման ռազմավարության վերաբերյալ ՀՀ կառավարության 2016 թվականի N33 արձանագրային որոշմանբ 2019 թվականի համար նախատեսվել է նվազագույնը 11,5 դրամ, 2020 թվականի՝ 12 դրամ, 2021 թվականի՝ 12,5 դրամ։
3. Ջրային կոմիտեի կողմից ՋՕԸ-երի մատուցման ենթակա ծառայությունների առավելագույն քանակ սահմանելու հնարավորությունը և դրա հիմնավորումը, առավել ևս, ոլորտում հնարավոր չէ նախապես կանխատեսել տվյալ տարվա կլիմայական պայմաններով, տեղումների քանակով, կուտակվելիք ջրային ռեսուրսներով պայմանավորված՝ տվյալ տարվա ջրապահանջարկը և դրա առավելագույն սահմանը։
4. Մինչև ոռոգման սեզոնի սկսելը (մարտ, ապրիլ, որոշ մարզերում մայիսի վերջ) ՋՕԸ-երը ոռոգման համակարգը նախապատրաստում են ոռոգման ջրի մատակարարմանը, որի իրականացման համար պահանջվում է շուրջ 3,5 մլրդ դրամ նորոգման, պահպանման և վարչական ծախսեր։ Մինչև ոռոգման սեզոնի սկսելը, ոռոգման համակարգի նախապատրաստման աշխատանքների ժամանակահատվածում ՋՕԸ-երը, ըստ էության, գումարների մուտքեր չեն ունենում, քանի որ հավաքագրումների գերակշիռ մասը կատարվում է փաստացի ոռոգման սեզոնին։ Հետևաբար, անհրաժեշտություն է առաջանում ՀՀ պետական բյուջեից ֆինանսական աջակցության, որի տրամադրման դեպքում՝ ՋՕԸ-երի կողմից փաստացի ոռոգման ծառայություն մատուցված չլինելու պարագայում, հնարավոր չի լինում կազմել փաստացի մատուցված ծառայությունների քանակի վերաբերյալ ակտեր, որոնց հիման վրա տրամադրվում է սուբսիդիան։

Միաժամանակ տեղեկացնում ենք, որ ոռոգման ոլորտին վերաբերող երկու ռազմավարություններով (ՀՀ կառավարության 31.09.2010թ. N1291-Ն որոշում և 25.08.2016թ. N33 արձանագրային որոշում) ՋՕԸ-երին պետական ֆինանսական աջակցության տրամադրումը սահմանվել է ընթացիկ դրամաշնորհների տեսքով և մինչև 2018 թվականը ՀՀ պետական բյուջեներով ՋՕԸ-երի ֆինանսական աջակցությունը տրամադրվել է որպես ընթացիկ դրամաշնորհներ։

ՋՕԸ-երին հատկացվող պետական ֆինանսական աջակցությունը ըստ էության ամբողջությամբ նպատակահարմար է դիտարկել որպես ընթացիկ դրամաշնորհ՝ համաձայն Որոշմամբ հաստատված Հավելվածի 4-րդ կետի, այն է. «*Սույն կարգի իմաստով դրամաշնորհը տնտեսության որևէ ճյուղի կամ գործունեության որևէ տեսակի խթանման նպատակով բյուջեից կազմակերպությանն իր կանոնադրական խնդիրների իրականացման նպատակով անհատույց և անվերադարձ տրամադրվող դրամական հատկացումն է:*»։

**3.1.4 Փոքր և միջին ջրամբարների կառուցման խորհրդատվություն և կառավարում 1004-11013**

Ջրամբարաշինական ծրագրերի իրականացմանը և Ջրային կոմիտեի այլ կանոնադրական խնդիրների լուծմանն աջակցող մասնագիտական ծառայություններ ձեռք բերելու նպատակով ՀՀ 2025 թվականի պետական բյուջեով հատկացվել է 166,600.0 հազար դրամ: Միջոցառման շրջանակներում նախատեսվում է իրականացնել նաև Համաշխարհային բանկի կողմից ներկայացված «Ջրի և ոռոգման ծառայությունների բարելավման ծրագրի» (WISE), ԶՖԳ, ԱԶԲ, ինչպես նաև Կայունացման և զարգացման եվրասիական հիմնադրամի հետ կապված աշխատանքները։ **2026-2028թթ.** յուրաքանչյուր տարվա համար առաջարկվում է նախատեսել **166,600.0** հազար դրամ։

**3.1.5 Ոռոգման համակարգերի հիմնանորոգում 1004-31002**

ՀՀ 2024 թվականի պետական բյուջեով հատկացված գումարի շրջանակներում ձեռք բերված նախագծանախահաշվային փաստաթղթերի հիման վրա ՀՀ 2025 թվականի պետական բյուջեով նախատեված են մի շարք օբյեկտների հիմնանորոգման աշխատանքներ, իսկ 13 օբյեկտների մասով նախատեսվում է շինարարական աշխատանքները մեկնարկել 2026 թվականին։ 13 օբյեկտների հիմնանորոգման աշխատանքների համար պահանջվող գումարը կազմում է 4,388,233.4 հազար դրամ, սակայն, հաշվի առնելով նախագծանախահաշվային փաստաթղթերով սահմանված ժամկետները, առաջարկվում է 2026թ. համարնախատեսել 3,087,937.9 հազար դրամ, իսկ 2027թ.՝ 1,300,295.5 հազար դրամ։ Նշված աշխատանքներն իրականացնելուց հետո, ըստ ջրօգտագործողների ընկերությունների կողմից ներկայացված տեղեկատվության, ոռոգելի հողատարածքները կավելանան շուրջ 400 հա-ով, կնվազեն ջրի կորուստները, ընդհատումները, կբարելավվեն շահագործման աշխատանքները, կբարձրանա ոռոգելի հողատարածքների ջրապահովվածության մակարդակը, կնվազեն վթարների արդյունքում հասցվելիք վնասների չափերը և ռիսկերը։

Միաժամանակ, ոռոգման համակարգերի հիմնանորոգման շարունակականությունն ապահովելու նպատակով նախատեսվում է 2026 թվականին ձեռք բերել ևս 20 օբյեկտների մասով նախագծանախահաշվային փաստաթղթեր, որոնց համար անհրաժեշտ կլինի նախատեսել 100,000.0 հազար դրամ, ընդամենը **3,187,937.9 հազար դրամ**։ Նշված նախագծանախահաշվային փաստաթղթերի ձեռք բերումից հետո 2027-2028 թվականներին կիրականացվեն շինարարական աշխատանքները, և յուրաքանչյուր տարվա համար անհրաժեշտ կլինի 4,000,000.0 հազար դրամ։

Բացի վերը նշված 13 օբյեկտների մասով աշխատանքներից, ընթացքի մեջ են նաև 2 այլ օբյեկտների մասով նախագծանախահաշվային փաստաթղթերի կազմման աշխատանքները, որոնց ավարտից հետո, թարմացված տեղեկատվություն կներկայացվի 2026 թվականի բյուջետային հայտի ներկայացման փուլում։

Վերը նշված բոլոր շինարարական աշխատանքների թույլտվության ստացման համար անհրաժեշտ է Ջրային կոմիտեի վարչական ապարատի պահպանման ծախսերում, որպես «Պարտադիր վճարներ», 2026 թվականին նախատեսել նաև 1,200.0 հազար դրամ՝ հաշվի առնելով քաղաքաշինության ոլորտի թվային ծառայությւոնների հարթակով կատարված փաստացի վճարների չափերը։

**3.1.6 Օրվա կարգավորման ջրավազանների կառուցում և վերակառուցում 1004-31009**

2024 թվականին .Ջրային կոմիտեն օրվա կարգավորման ջրավազանների (ՕԿՋ) նախագծանախահաշվային փաստաթղթերը ներկայացրել էր համալիր փորձաքննության։ Քաղաքաշինության կոմիտեից ստացվել են 9 ՕԿՋ-երի նախագծային փաստաթղթերի քաղաքաշինական պետական համալիր փորձաքննության դրական եզրակացությունները։ Համաձայն վերը նշված փաստաթղթերի՝ շինարարական աշխատանքների համար անհրաժեշտ գումարը կազմում է 2,637,330.5 հազար դրամ, և հաշվի առնելով սահմանված ժամկետները և այն հանգամանքը, որ աշխատանքները նախատեսվում է մեկնարկել 2025 թվականին՝ 2026 թվականին կպահանջվի 969,230.0 հազար դրամ (2025 թվականին նախատեսվում է իրականացնել շուրջ 1,668,100.5 հազար դրամի չափով աշխատանքներ)։

Բացի վերը նշված 9 ՕԿՋ-երից, ներկա պահին քաղաքաշինական պետական համալիր փորձաքննության փուլում են գտնվում ևս 5 ՕԿՋ-երի կառուցման և վերակառուցման նախագծանախահաշվային փաստաթղթերի փաթեթներ, որոնց շինարարական աշխատանքների համար 2026 թվականին անհրաժեշտ է նախատեսել 973,210.0 հազար դրամ։

Ընդհանուր առմամբ, 14 ՕԿՋ-երի շինարարական աշխատանքների համար, որոնք կմեկնարկեն 2025թ. և կշարունակվեն 2026թ., նաև, հաշվի առնելով ՀՀ 2025թ. պետական բյուջեով հատկացված է 1,000,000.0 հազար դրամը, անհրաժեշտ կլինի ևս 668,100.5 հազար դրամ, իսկ 2026թ. համար՝ 1,942,440.0 հազար դրամ։

Բացի վերոնշյալ 14 ՕԿՋ-ները, առկա են ևս 14 ՕԿՋ-ների նախագծանախահաշվային փաստաթղթեր, որոնք ևս պետք է ուղարկվեն պետական համալիր փորձաքննության։ Նշված աշխատանքների իրականացման համար անհրաժեշտ կլինի 5,434,862.57 հազ. դրամ գումար՝ շինարարական աշխատանքների, տեխնիկական և հեղինակային հսկողության ծառայությունների ձեռքբերման համար։ Այս աշխատանքներն անհրաժեշտ է իրականացնել 2026-2028 թթ. համապատասխանաբար նախատեսելով՝ 2026 թվականին՝ 1,100,000.0 հազ. դրամ, 2027 թվականին՝ 3,000,000.0 հազ.դրամ, իսկ մնացած 1,334,862.57 հազ դրամը 2028 թվականին։ Ընդհանուր առմամբ, **2026թ. պահանջվում է 3,042,440.0** հազար դրամ։

Այս միջոցառման իրականացման համար ևս անհրաժեշտ է Ջրային կոմիտեի վարչական ապարատի պահպանման ծախսերում, որպես «Պարտադիր վճարներ», 2026 թվականին նախատեսել շուրջ 750,0.0 հազար դրամի չափով՝ շինարարական աշխատանքների թույլտվության ստացման համար։

**3.1.7** **Գետերի և հեղեղատարների տեղամասերի ամրացման և մաքրման աշխատանքներ 1004-31012**

ՀՀ կառավարության 23.02.2017թ. N 183-Ա որոշմամբ Հայաստանի Հանրապետության ջրային օրենսգրքով նախատեսված գետերի ջրերի վնասակար ներգործության կանխման և վերացման միջոցառումների կազմակերպման ու իրականացման պետական կառավարման լիազոր մարմին է ճանաչվել Ջրային կոմիտեն:

Հակահեղեղային միջոցառումներն անհրաժեշտ է իրականացնել յուրաքանչյուր տարի՝ ընտրելով գետերի և սելավատարների առավել վտանգավոր հատվածները։

**2026-2028** թվականների ընթացքում յուրաքանչյուր տարվա համար 4-5 նախագծանախահաշվային փաստաթղթերի ձեռքբերման համար մոտարկված կպահանջվի շուրջ **60,000.0** հազ դրամ, իսկ շինարարության համար՝ յուրաքանչյուր տարի **300,000.0** հազ դրամ՝ տեղական ինքնակառավարման մարմինների և արտակարգ իրավիճակների լիազոր մարմնի կողմից տրամադրված տեղեկատվության հիման վրա առաջնահերթություն ստացած աշխատանքների իրականացման համար:

Հակահեղեղային միջոցառումներն իրականացվում են յուրաքանչյուր տարի՝ տեղական ինքնակառավարման մարմինների և ՀՀ ներքին գործերի նախարարության լիազոր մարմնի կողմից տրամադրված տեղեկատվության հիման վրա: Առաջարկվել է ստեղծել մասնագիտական աշխատանքնային խումբ, որը կուսումնասիրի վերը նշված գետերի և սելավատարների առավել վտանգավոր հատվածները և առաջնահերթություն ստացած աշխատանքների իրականացման համար կմեկնարկի աշխատանքների նախագծա­նախահաշվային փաստաթղթերի կազմման ծառայությունների գնման գործընթացը, որի ավարտին կհաջորդի շինարարական աշխատանքների գործընթացը:

ՀՀ Արարատի մարզի Արաքսավան և Բուրաստան համայնքների Արաքս գետի N 16-ից մինչև N 14 սահմանանշանների միջակայքում գետի նախկին հունի վերականգնման և N 16 սահմանանշանի մոտակայքում Արաքս գետի հայկական կողմի մոտ ողողված պատնեշի վերականգնման աշխատանքները նախատեսվում էին ավարտվել 2024 թվականին, սակայն մինչ օրս նախագծային փաթեթները Թուրքական կողմի հետ համաձայնեցման փուլում են: Շինարարական աշխատանքների համար /16 ամիս/ Պայմանագրի գինը սահմանվել է **303,246.5** հազ.դրամ:

2024 թվականի մայիսի 25-26-ին տեղացած հորդառատ անձրևներով պայմանավորված գետերի հեղեղումների պատճառով տեղի ունեցած աղետալի իրադարձությունները, ՀՀ Տավուշի մարզի Այրում համայնքի Դեբեդավան, Բագրատաշեն, Պտղավան, Հաղթանակ բնակավայրերի տարածքում Դեբեդ գետի ափերի ամրացման և Հայաստան-Վրաստան սահմանային ճանապարհի վերականգնման, ստեղծման աշխատանքների իրականացման նպատակով անհրաժեշտություն է առաջացել կազմել նոր նախագծանախահաշվային փաստաթղթեր: 2026 թվականին նախատեսվում է իրականացնել նախագծանախահաշվային փաստաթղթերի կազմման և դրանց փորձաքննության ծառայությունների ձեռք բերման համար գործընթաց, որի համար կպահանջվի **60,000.0** հազ.դրամ, իսկ շինարարական աշխատանքների համար /9 ամիս/՝ 430,000.0 հազ.դրամ:

2026 թվականին նախատեսվում է իրականացնել նաև Գավառագետի հունի մաքրման և ափերի ամրացման աշխատանքների նախագծանախահաշվային փաստաթղթերի կազմման և դրանց փորձաքննության ծառայությունների ձեռք բերման համար գործընթաց, որի համար կպահանջվի **50,000.0** հազ.դրամ, իսկ շինարարական աշխատանքների համար՝ **450,000.0** հազ.դրամ:

2026 թվականի համար հակահեղեղային միջոցառումներն իրականացնելու համար կպահանջվի 360,000.0 + 113,717.437 /2026թ. 6 ամիս/+ 60,000.0+500,000.0 = 1,033,717.437 հազ դրամ:

2027 թվականի համար հակահեղեղային միջոցառումներն իրականացնելու համար կպահանջվի 360,000.0 + 189,529.063 /2027թ. 10 ամիս/+ 430,000.0= 979,529.063 հազ դրամ:

2028 թվականի համար կպահանջվի՝ 360,000.0 հազ.դրամ:

**3.1.8Փոքր և միջին ջրամբարների կառուցում 1004-31013**

Փոքր և միջին ջրամբարներից թվով 5-ի՝ Աստղաձորի, Քասախի, Ելփինի, Լիճքի և Արթիկի կառուցման աշխատանքների նախագծանախահաշվային փաստաթղթերի կազմման աշխատանքներն ավարտական փուլում են, իսկ Արգիճիի ջրամբարի նախագծման աշխատանքների ժամկետները երկարաձգվել են՝ տարածքում ենթակառուցվածների (ՓՀԷԿ) առկայության պատճառով։

Մյուս 12 ջրամբարների տեխնիկատնտեսական հիմնավորման ուսումնասիրությունների ծառայությունների ձեռքբերման նախապատրաստական աշխատանքների և նախագծման համար 2026 թվականի ընթացքում կպահանջվի շուրջ **1,500,000.0** հազ. դրամ:

2026 թվականին 5 ջրամբարների մասով նախատեսվում է մեկնարկել շինարական աշխատանքների գործընթաց, որի համար կպահանջվի շուրջ 4**,500,000.0** հազ.դրամ, ընդամենը 6**,000,000.0 հազար դրամ**, 2027 թվականի համար կպահանջվի շուրջ 16,000,000.0 հազ.դրամ, 2028 թվականի ընթացքում՝ 26,000,000.0 հազ.դրամ:

Ակնկալվում է ֆինանսական համաձայնագիր կնքել ՎԶԵԲ-ի հետ:

**3.1.9 Ջրամբարների վերականգնման և վերազինման աշխատանքներ 1004-31014**

ՀՀ տարածքում առաջացող մակերևութային ջրերի արդյունավետ կառավարման և ջրի պահանջարկի բավարարման համար «Ջրամբարների վերականգնման և վերազինման» միջոցառման շրջանակներում ջրամբարների անվտանգ շահագործման և դրանցով կայուն ջրամատակարարման ապահովման նպատակով **2026-2028** թվականների ընթացքում մոտարկված կպահանջվի յուրաքանչյուր տարվա համար **1,100,000.0** հազ. դրամ՝ շինարարական աշխատանքների և նախագծա­նախահաշվային փաստաթղթերի ձեռքբերման համար:

Ներկայումս ընթացքի մեջ են Սառնաղբյուրի, Այգեձորի, Սևաբերդի և Արփի լճի ջրամբարների վերականգնման աշխատանքների նախագծա­նախահաշվային փաստաթղթերի (ՆՆՓ) կազմման ծառայությունների գնման գործընթացը, որոնց ավարտին կհաջորդի շինարարական աշխատանքների գնման գործընթացը:

2024-2025 թվականների ընթացքում, համաձայն կնքվող պայմանագրի ՀՀ Տավուշի մարզի Տավուշի ջրամբարի պատվարի վերականգնման, ՀՀ Գեղարքունիքի մարզի Գեղարքունիք 2 և ՀՀ Արագածոտնի մարզի Ապարանի ջրամբարների կառուցման և վերականգնման նպատակով կազմվել են նախագծանախահաշվային փաստաթղթեր:

2026 թվականին Գեղարքունիք 2 ջրամբարի վերականգնման համար անհրաժեշտ է 47,903.37 հազար դրամ և Ապարանի ջրամբարի համար՝ 41419.845 հազ. դրամ: Ընդամենը՝ 89,323.215 հազ.դրամ:

2025-2026 թվականների ընթացքում կիրականացվեն տեխնիկական խնդիրներ ունեցող այլ ջրամբարների (Կառնուտի, Վարդաքարի, Զանգակատան և այլն) տեխնիկական վիճակի գնահատում, որի հիման վրա, վթարային իրավիճակների վերացման համար, ձեռք կբերվեն ՆՆՓ-եր՝ 2026-2028թթ. ընթացքում շինարարական աշխատանքներ իրականացնելու նպատակով:

**3.1.10 Արփա-Սևան թունելի հավատարմագրային կառավարում 1017-11001**

ՀՀ կառավարության 2023 թվականի հունիսի 16-ի N 974-Ն որոշման համաձայն «Արփա-Սևան» ԲԲԸ-ի հետ 2004 թվականի օգոստոսի 17-ին կնքված «Որոտան-Արփա-Սևան հիդրոհանգույցի ջրային համակարգը հավատարմագրային կառավարման հանձնելու» NԾՁԲ-04/36 հավատարմագրային կառավարման պայմանագրի գործողության ժամկետը երկարաձգվել է մինչև 2025 թվականի դեկտեմբերի 31-ը, իսկ 2025 թվականին մատուցվող ծառայությունների համար Պայմանագրի գինը սահմանվել է 350,000.0 հազ.դրամ:

Առաջարկվում է 2026-2028թթ. յուրաքանչյուր տարվա համար ևս նախատեսել **350,000.0** հազար։

**3.1.11 Արփա-Սևան ջրային համակարգի տեխնիկական վիճակի բարելավում 1017-21001**

Արփա-Սևան ջրատարը բաղկացած է երկու թունելներից։ Կեչուտի ջրամբարից N 1 թունելով Արփա գետի ջուրը տեղափոխվում է Եղեգիսի ջրանցույց և այնտեղից Եղեգիս գետի հոսքի հետ միասին ուղղորդվում է N 2 թունել, որով ջուրը տեղափոխվում է Սևանա լիճ։

Նախատեսված էր թունելով տեղափոխել տարեկան 270 մլն/մ3 ջուր, սակայն Արփա-Սևան թունելի տեխնիկական վիճակով պայմանավորված՝ Արփա-Սևան թունելով Սևանա լիճ է տեղափոխվել՝ 2022 թվականին՝ 168.6 մլն խոր.մ, 2023 թվականին՝ 126.8 մլն խոր.մ ջուր և 2024 թվականին՝ շուրջ 188.2 մլն խոր.մ ։

N2 թունելի վերանորոգման շինարարական աշխատանքները կավարտվեն 2025 թվականի մարտի 31-ին՝ համաձայն Ջրային կոմիտեի և <<Արփա-Սևան>> ԲԲԸ-ի միջև 07.06.24թ. NՋԿ-ԲՄԱՇՁԲ-24/1-Ա կնքված պայմանագրի: Պայմանագրով նախատեսված աշխատանքների գինը կազմում է **2,200,060.760** հազ. դրամ:

2026 թվականի հունվարի 1-ից մինչև մարտի 31-ը ժամանակահատվածի համար անհրաժեշտ կլինի **1,200,000.0** հազ.դրամ: 2026 թվականի ընթացքում N2 թունելի վթարային հատվածների վերականգնման աշխատանքների նախագծանախահաշվային փաստաթղթերի ձեռք բերման համար կպահանջվի **20,000,0** հազ.դրամ և 2026 թվականի սեպտեմբերի 1-ից մինչև դեկտեմբերի 31-ը ընկած ժամանակահատվածում կատարված աշխատանքների համար կպահանջվի **1,000,000.0** հազ. դրամ՝ առավել վթարավտանգ հատվածների հիմնանորոգման աշխատանքներ իրականացնելու համար:

**2026** թվականի համար՝ **2,220,000.0** հազ.դրամ:

**2027-2028** թվականների յուրաքանչյուր տարվա համար անհրաժեշտ կլինի **2,220,000.0** հազ.դրամ:

**3.1.12 Կոլեկտորադրենաժային ծառայություններ 1027-11001**

Ծրագրի նպատակն է բարելավել ոռոգելի հողերի մելիորատիվ վիճակը, պահպանել գրունտային ջրերի մակարդակը թույլատրելի խորություններում, կանխարգելել հողատեսքերի երկրորդային աղակալումմն ու ալկալիացումը, կանխարգելել տարափոխիկ հիվանդույթունների տարածումը և նպաստել գյուղատնտեսական մշակաբույսերի բերքատվության բարձրացմանը։

Հանրապետության թվով 7՝ Արարատի, Արմավիրի, Շիրակի, Լոռու, Կոտայքի, Գեղարքունիքի, Արագածոտնի մարզերում տեղակայված 1,066.611 կմ ընդհանուր երկարությամբ բաց դրենաժային ցանցից տարեկան մաքրվել է միջինը՝ 310 կմ, այսինքն՝ դրենաժային ցանցերի յուրաքանչյուր բաղադրիչ մաքրվել էր 3-4 տարին մեկ անգամ, միջին տարեկանը՝ 300-340 կմ: Կատարված աշխատանքների շնորհիվ գերխոնավ հողերի տարածքները նվազեցին շուրջ 12.5 հազար հա-ով, 2006թ.-ից մալարիա հիվանդությունը վերացվեց, և զգալիորեն բարձրացավ գյուղատնտեսական մշակաբույսերի բերքատվությունը դրենաժի տակ ընկած տարածքներում:

Հանրապետության ոռոգելի հողերում գրունտային ջրերի մակարդակները և դրանց բաշխվածությունն օպտիմալ խորությունների և տարածքների վրա պահպանելու համար յուրաքանչյուր տարի անհրաժեշտ է իրականացնել շուրջ 200-250կմ եչրկարությամբ կոլեկտորադրենաժային ցանցերի մաքրման և ընթացիկ նորոգման աշխատանքներ։

Ընկերությունն իրականացնում է՝

ա/ Գրունտային ջրերի մակարդակների և որակի որոշման աշխատանքներ

բ/ Կոլեկտորադրենաժային ցանցերի տեխնիկական վիճակի հսկողություն, շահագործողական ջրաչափություն, դրենաժային ջրերի որակի որոշման աշխատանքներ

գ/ կոլեկտորադրենաժային ցանցերի մաքրման և ընթացիկ նորոգման աշխատանքներ։

2026 թվականին առաջարկվում է ավելացնել 2025թ. նախատեսված աշխատանքների ծավալները 1.5 կմ երկարության չափով՝ կապված դրենաժային ցանցերի մաքրման և դրանց վրա առկա կամուր/ խողովականցումների կառուցման կամ վերակառուցման աշխատանքներով պայմանավորված։ Նախատեսվում է ՀՀ 4 մարզերում մաքրել և ընթացիկ նորոգել **177 կմ** երկարությամբ կոլեկտորադրենաժային ցանցերը, ինչպես նաև «Մելիորացիա» ՓԲԸ-ի հաշվեկշռում հաշվառված դրենաժային համակարգերի վրա կառուցված և տեխնիկապես շատ վատ վիճակում (որոշները նաև վթարային) գտնվող խողովականցում/կամուրջներում վերակառուցման և հիմնանորոգման աշխատանքները, որոնք հնարավորություն կտան գրունտային ջրերի մակարդակներն իջեցնել կամ առնվազն պահպանել դրանց նախագծային մակարդակը՝ թույլ չտալ ճահճացման երևույթները, նվազեցնել գերխոնավ հողերի մակերեսները, դրենաժներում ապահովել գրունտային և այլ ջրերի անխափան հոսքը։ Կան այնպիսի խողովականցում-կամուրջներ, որոնցում կառուցված խողովակների ջրթողունակությունը չի համապատասխանում դրենաժային համակարգերով հեռացվող ջրի մակարդակին։ Մասնավորապես, 1984թ. Պաշարների օետական հանձնաժողովի կողմից սահմանված (որպես անսահմանափակ ժամանակահատվածի համար) թույլատրելի 34.7 մ3/վրկ ջրաքանակի փոխարեն վերջին տարիներին դրենաժային համակարգերով հեռացվում է շուրջ 50 մ3/վրկ և ավել ջուր։

2026թ. համար առաջարկվում է **353,600.0 հազար դրամ**՝

1.Ծավալային աշխատանքներ, այդ թվում՝

- կոլեկտորադրենաժային ցանցերի մաքրում- 258,901.1 հազար դրամ

- նախագծային աշխատանքներ-4,398.9 հազար դրամ

2.Թվով 2 կամուրջ-խողովականցումների կառուցում կամ վերակառուցում- 45,000.0 հազար դրամ

3.Ոչ ծավալային աշխատանքներ -17,300.0 հազար դրամ

4.Գրունտային ջրերի մակարդակների և որակի որոշման աշխատանքներ-28,000.0 դրամ։

2027թ. 179 կմ և 2028թ. 181 կմ կոլեկտորադրենաժային ցանցերի մաքրմամբ պայմանավորված՝ համապատասխանաբար կպահանջվի **356,600.0** հազար դրամ և **362,700.0** հազար դրամ։

**3.1.13 Ջրամատակարարման և ջրահեռացման համակարգերի հիմնանորոգում 10072-31010**

ՀՀ կառավարություն 21 հուլիսի 2022 թվականի N 1134-Ն որոշման համաձայն 2022թ. սեպտեմբերին մեկնարկել է «Վեոլիա ջուր» ՓԲԸ-ի սպասարկման տարածքում գտնվող և հրատապ լուծում պահանջող համայնքների ջրամատակարարման համակարգերի վերակառուցման ծրագրի շրջանակներում Հայաստանի տարածքային զարգացման հիմնադրամի կողմից 2021 և 2022 թվականների ընթացքում կազմակերպված շինարարական աշխատանքների ու ծառայությունների կնքված պայմանագրերի և կազմակերպված գնման գործընթացների շինարարական աշխատանքները։ Որպես պատվիրատու գնման պայմանագրերը, ինչպես նաև դրանցով նախատեսված կողմերի իրավունքներն ու պարտականություններն ուժի մեջ դնելու մասին համաձայնագրերը կնքել է ՀՀ ՏԿԵՆ ջրային կոմիտեն, իսկ Հայաստանի տարածքային զարգացման հիմնադրամը հանդիսանում է պատասխանատու ստորաբաժանում: Նախատեսված է 26 օբյեկտներից 24-ի շինարարական աշխատանքներն արդեն ավարտվել են, «ՀՀ Սյունիքի մարզի Մեղրի քաղաքի ջրի մաքրման կայանի ապամոնտաժում, նորի կառուցում» օբյեկտի աշխատանքները նախատեսվում է ավարտել 2025թ., իսկ «ՀՀ Սյունիքի մարզի Ագարակ քաղաքի գոյություն ունեցող ջրի մաքրման կայանի հիմնանորոգում, լրացուցիչ նոր կայանի կառուցում» օբյեկտի նախագծանախահաշվային փաստաթղթերում կան անճշտություններ և բացթողումներ, որը կարող է հանգեցնել շինարարական աշխատանքների՝ պայմանագրով սահմանված ժամկետի երկարաձգմանը, և առաջարկվում է **2026թ. նախատեսել 200,000.0** հազար դրամ։

Միաժամանակ, ՀՀ 2025թ. պետական բյուջեով «Վեոլիա Ջուր» ՓԲԸ սպասրկման տարածքում գտնվող ջրամատակարարման և ջրահեռացման ցանցերի հիմնանորոգման համար հատկացված 4,000,000.0 հազար դրամ գումարի շրջանակներում իրականացվելիք «աշխատանքները նախատեսվում է շարունակել **2026թ., որի համար անհրաժեշտ է նախատեսել 1,400,000.0 հազար դրամ։** Արդյունքում կունենանք ջրամատակարարման և ջրահեռացման ծառայությունների շարունակական բարելավում, ջրաքանակի խնայողություն, մասնակիորեն կլուծվի նորակառույց շենքերի ջրամատակարարման խնդիրը՝ նպատակ ունենալով խթանել խմելու ջրի մատակարարման և ջրահեռացման ենթահամակարգի վրա կատարվող ներդրումները, ինչը կհանգեցնի առաջիկա տարիներին «Վեոլիա Ջուր» ՓԲԸ-ի կողմից բաժանորդներին մատուցվող խմելու ջրի մատակարարման և ջրահեռացման ծառայությունների որակի բարելավմանը։

Ընդամենը **2026թ. համար նախատեսվում է 1,600,000.0 հազար դրամ։**

3.2. Նոր նախաձեռնությունները

Նոր նախաձեռնությունների վերաբերյալ տեղեկատվությունը կներկայացվի ՀՀ վարչապետի համապատասխան որոշմամբ սահմանված ժամկետում։

3.3. Պարտադիր և հայեցողական ծախսերը

Ջրային կոմիտեի կողմից իրականացվող ծրագրերի և միջոցառումների մեջ առանձնացվում են պարտադիր և հայեցողական ծախսերը, մասնավորապես, պարտադիր ծախսերի մեջ ներառված են Ջրային կոմիտեի վարչական ապարատի պահպանման ծախսերը, որի համար իրավական հիմք է հանդիսանում ՀՀ ջրային օրեսգրքի 1․1 հոդվածը, ՀՀ կառավարության 09.02.2001թ. N 92-Ա և 17.10.2002թ. N 1653 որոշումները, միջազգային պայմանագրերով վավերացված վարկային և դրամաշնորհային միջոցառումները, իսկ մնացած միջոցառումները ներառված են հայեցողական ծախսերում։

Հայտին կից ներկայացված է Հավելվածներ 1, 15-ը։

3.4. Ծախսերի այլընտրանքային սցենարները

Տեղեկատվությունը կներկայացվի 2026թ. բյուջետային հայտի ներկայացման փուլում՝ համաձայն մեթդական ցուցումների։

# 4. ՈՉ ԲՅՈՒՋԵՏԱՅԻՆ ԱՂԲՅՈՒՐՆԵՐԻՑ ՍՊԱՍՎՈՂ ԵԿԱՄՈՒՏՆԵՐԸ

Տեղեկատվությունը ներկայացված է N 6 հավելվածում։

# 5. ՏԱՐԱԾՔԱՅԻՆ ԶԱՐԳԱՑՄԱՆՆ ԱՌՆՉՎՈՂ ԾՐԱԳՐԵՐԸ/ՄԻՋՈՑԱՌՈՒՄՆԵՐԸ

Տեղեկատվությունը կներկայացվի ՀՀ պետական բյուջեն ՀՀ ազգային ժողովի կողմից ընդունվելուց հետո՝ մեկ շաբաթվա ընթացքում՝ համաձայն մեթոդական ցուցումների։

# 6. ՄԻՋՈԼՈՐՏԱՅԻՆ (ԽԱՉՎՈՂ) ԲՆՈՒՅԹԻ ԱՌԱՆՁԻՆ ՔԱՂԱՔԱԿԱՆՈՒԹՅՈՒՆՆԵՐԻՆ ԱՌՆՉՎՈՂ ԾՐԱԳՐԵՐԸ/ ՄԻՋՈՑԱՌՈՒՄՆԵՐԸ

Տեղեկատվությունը կներկայացվի 2026թ. բյուջետային հայտի ներկայացման փուլում՝ համաձայն մեթոդական ցուցումների։

# 7. ԱՐՏԱՔԻՆ ԱՂԲՅՈՒՐՆԵՐԻՑ` ՊԵՏԱԿԱՆ ԲՅՈՒՋԵ ՍՏԱՑՎՈՂ ՎԱՐԿԵՐԻ ԵՎ ԴՐԱՄԱՇՆՈՐՀՆԵՐԻ ՀԱՇՎԻՆ ԻՐԱԿԱՆԱՑՎԵԼԻՔ ԾՐԱԳՐԵՐԸ/ ՄԻՋՈՑԱՌՈՒՄՆԵՐԸ

**Վարկային և դրամաշնորհային միջոցառումների վերաբերյալ տեղեկատվությունը տրամադրում է Հայաստանի տարածքային զարգացման հիմնադրամը։**

**1072-11007**

ՀՀ պետական բյուջեի «Ջրամատակարարաման և ջրահեռացման բարելավում» ծրագրի «Գերմանիայի զարգացման վարկերի բանկի աջակցությամբ ջրամատակարարման և ջրահեռացման ենթակառուցվածքների վերականգնման ծրագրի երրորդ փուլ»միջոցառմամբ նախատեսված է կատարել Գերմանիայի զարգացման վարկերի բանկի, Եվրոպական ներդրումային բանկի և Եվրոպական միության հարևանության ներդրումային գործիքի աջակցությամբ համատեղ իրականացվող «Համայնքային ենթակառուցվածքների II ծրագիր, փուլ 3 - Հայաստանի ջրամատակարարման և ջրահեռացման ենթակառուցվածք» ծրագրի ֆինանսական և տեխնիկական աուդիտի աշխատանքները։

2026թ. անհրաժեշտ է **53,279.3** հազ. դրամ (ֆինանսական աուդիտի գումարը կազմում է 129,240.11 եվրո, այդ թվում՝ ՀՀ կառավարության համաֆինանսավորման մասով՝ 41,440.0 եվրո ԱԱՀ և ոչ ռեզիդենտի շահութահարկ։

2027թ. անհրաժեշտ է **28,667.9** հազ. դրամ (ֆինանսական աուդիտի գումարը կազմում է 69,540.11 եվրո, այդ թվում՝ ՀՀ կառավարության համաֆինանսավորման մասով՝ 21,540.0 եվրո ԱԱՀ և ոչ ռեզիդենտի շահութահարկ։

1 Եվրո=412.25 ՀՀ դրամ

8. ՄԺԾԾ ԺԱՄԱՆԱԿԱՀԱՏՎԱԾՈՒՄ ՖԻՆԱՆՍԱԿԱՆ

# 8. ՄԺԾԾ ԺԱՄԱՆԱԿԱՀԱՏՎԱԾՈՒՄ ՖԻՆԱՆՍԱԿԱՆ ՊԱՀԱՆՋՆԵՐԻ ԱՄՓՈՓՈՒՄ

Ֆինանսական միջոցների ամփոփման վերաբերյալ տեղեկատվությունը տրամադրում է ՀՀ ՏԿԵՆ-ը՝ որպես ԲԳԿ։

# 9. ՀԱՅՏԻ ՀԵՏ ԿԱՊՎԱԾ ՌԻՍԿԵՐԸ

Տեղեկատվությունը կներկայացվի 2026թ. բյուջետային հայտի ներկայացման փուլում՝ համաձայն մեթդական ցուցումների։

# 10. ԲՅՈՒՋԵՏԱՅԻՆ ԾԱԽՍԵՐԻ ՆԿԱՐԱԳԻՐ/ԱՆՁՆԱԳԻՐԸ/

Տեղեկատվությունը կներկայացվի 2026թ. բյուջետային հայտի ներկայացման փուլում՝ համաձայն մեթդական ցուցումների։

# ՀԱՎԵԼՎԱԾՆԵՐ

*Հայտին կից ներկայացված են NN 1, 3, 6, 12, 15,16 հավելվածները։*