## ***Հավելված N 12***

ՄԺԾԾ ԺԱՄԱՆԱԿԱՀԱՏՎԱԾՈՒՄ ՀՀ ԿԱՌԱՎԱՐՈՒԹՅԱՆ ՈԼՈՐՏԱՅԻՆ ՔԱՂԱՔԱԿԱՆՈՒԹՅՈՒՆԸ

***(հակիրճ շարադրանք)***

1. **ՈԼՈՐՏԸ**

ՀՀ տարածքային կառավարման և ենթակառուցվածքների նախարարությունը հանդիսանում է ընդերքի օգտագործման և պահպանության բնագավառում պետական կառավարման լիազոր մարմինը, որը, հիմնականում, ՀՀ Շրջակա միջավայրի նախարարության և ՀՀ բնապահպանության և ընդերքի տեսչական մարմինների հետ համատեղ իրականացնում են ՀՀ կառավարության կողմից իրենց լիազորված ընդերքի օգտագործման և պահպանության, ինչպես նաև ընդերքօգտագործման հետ կապված շրջակա միջավայրի պահպանության պետական կառավարումը, ընդերքօգտագործման հետ կապված՝ բնապահպանության և ընդերքի ոլորտում վերահսկողությունը:

Հանքարդյունաբերության ոլորտում կառավարության և պետական կառավարման համապատասխան լիազոր մարմինների, ինչպես նաև տեսչական մարմինների, հիմնական նպատակն է ոլորտի կարգավորման ու զարգացման, ընդերքի ռացիոնալ և համալիր օգտագործման, բնապահպանական և առողջապահական ռիսկերի կառավարման ու մեղմման, եկամուտների համաչափ/արդարացի բաշխման մեխանիզմների սահմանումը, որոնք կնպաստեն Հայաստանի տնտեսության երկարաժամկետ զարգացմանը և նախանշել ՀՀ-ում հանքարդյունաբերության ոլորտի զարգացման կարճաժամկետ, միջնաժամկետ և երկարաժամկետ ուղղությունները:

Հայաստանի հանքարդյունաբերության ոլորտի ձևավորումը սկիզբ է առել 18-րդ դարի կեսից՝ Ալավերդու և Կապանի հանքերում պղնձի արդյունահանմամբ։ Հանքարդյունաբերության ոլորտը ժամանակի ընթացքում կայուն ներդրում է ունեցել տնտեսության, զբաղվածության, պետական եկամուտների և արտահանման մեջ և շարունակում է կարևոր դեր խաղալ երկրի՝ ապագային միտված նպատակներին հասնելու ճանապարհին:

Հանքարդյունաբերությունը Հայաստանում կայացած ոլորտ է, որի կառավարման քաղաքականության ավանդական մոտեցումներն ապահովել են հաջողության որոշակի աստիճան: Տասնամյակների ընթացքում Հայաստանի հանքարդյունաբերության ոլորտը ենթարկվել է բազմաթիվ փոփոխությունների և հասել է զարգացման մի փուլի, երբ ոլորտը բնութագրող ցուցանիշների աճի տեմպերը չեն արտացոլում երկրի հանքարդյունաբերական ռեսուրսների իրական ներուժի բացահայտման հնարավորությունը: Հանքարդյունաբերության ոլորտի զարգացումը Հայաստանում կարող է ընթանալ հետևյալ հիմնական ուղիներով՝ կա՛մ շարունակել գործել իր ներկայիս ձևով, կա՛մ փոխակերպվել միջազգային չափանիշներին համապատասխան, արտաքին շուկաներում մրցակցային և գրավիչ ներդրումային միջավայր ունեցող, կայուն զարգացման հայեցակարգի հիման վրա գործող և պատասխանատու հանքարդյունաբերության:

Ոլորտի ռազմավարության հիմքում ընկած է կայուն և պատասխանատու հանքարդյունաբերությանն անցման տեսլականը, որը կխթանի բարձր տեխնոլոգիական արտադրությունների և ծառայությունների ստեղծումն ու զարգացումը, որոնք ավելի եկամտաբեր են, քան ավանդական մեթոդները, տնտեսության մի շարք հարակից ճյուղերի զարգացումը, վերականգնվող և «կանաչ» էներգիայի այլընտրանքային ուղղությունների զարգացումը և այլն:

Հանքարդյունաբերության ոլորտի համապարփակ քաղաքականության մշակումը (Ռազմավարության փաստաթուղթն ընդունվել է ՀՀ կառավարության 2023 թվականի մայիսի 11-ի N 730-Լ որոշմամբ) հնարավորություն կտա ընդերքի ռեսուրսների կայուն կառավարման և արդյունավետ ու ռացիոնալ օգտագործման ճանապարհով ապահովելու ոլորտի կայուն զարգացումը, որը կհավասարակշռի երկրի տնտեսական, սոցիալական և բնապահպանական կայունությունը, ինչպես նաև կապահովի ոլորտի թափանցիկությունը, հաշվետվողականությունը և հրապարակայնությունը:

040401 գործառական դասակարգմամբ 1073 ծրագրի 11001 միջոցառման շարունակական իրականացումն առաջին հերթին կապահովի ՀՀ կառավարության 2023 թվականի մայիսի 11-ի N 730-Լ որոշմամբ հաստատված Հանքարդյունաբերության ոլորտի զարգացման ռազմավարության և դրանից բխող գործողությունների պլանով (մինչև 2035 թվականը) նախանշված ռազմավարական նպատակների և միջոցառումների իրականացմանը: Միջոցառման շարունակական իրականացումը կնպաստի ՀՀ կառավարության 18.11.2021 թվականի N 1902-Լ որոշմամբ հաստատված ՀՀ կառավարության 2021-2026 թթ. գործունեության միջոցառումների ծրագրի ՀՀ ՏԿԵՆ 10-րդ, 11-րդ, 14-րդ, 17-րդ, 19-րդ և 20-րդ նպատակների և դրանցով սահմանված միջոցառումների արդյունավետ իրականացմանը: Միջոցառման շարունակականությունը միջնաժամկետ և երկարաժամկետ կտրվածքով կնպաստի ՄԱԿ-ի Կայուն զարգացման 12-րդ նպատակի իրականացմանը. «12.2 Մինչև 2030 թ. հասնել բնական պաշարների կայուն կառավարման և արդյունավետ օգտագործման»:

Հայաստանի հանքահումքային հենքը բնութագրվում է տարատեսակ մետաղական և ոչ մետաղական օգտակար հանածոներով, որոնցից` մետաղական օգտակար հանածոների շարքում արդյունաբերական նշանակություն ունեն պղինձը, մոլիբդենը, կապարը, ցինկը, ոսկին, արծաթը, երկաթը, ալյումինը և այլն:

Հանրապետական երկրաբանական ֆոնդի կողմից վարվող ՀՀ օգտակար հանածոների հանքավայրերի և հանքերևակումների պետական կադաստրում (ՕՀՊԿ), 01.01.2025թ. դրությամբ, հաշվառվում են 998 հանքավայրեր և հանքավայրերի աշխարհագրորեն առանձնացված տեղամասեր (45 մետաղական, 834 պինդ ոչ մետաղական՝ հաստատված ՊՏՀ, ՊՊՀ և ՕՀՊԳ-ի կողմից, 29 պինդ ոչ մետաղական՝ հաստատված գիտատեխնիկական խորհրդով և 21 պինդ ոչ մետաղական՝ արտահաշվեկշռային պաշարներով, 45 ստորերկրյա քաղցրահամ ջրերի, 24 ստորերկրյա ածխաթթվային հանքային ջրերի հանքավայրեր) և 578 հանքերևակումներ (129 մետաղական, 449 ոչ մետաղական): 2024 թվականի ընթացքում ՕՀՊԿ-ն և ՕՀՊՊՀ-ն համալրվել է (հաշվառման է վերցվել) 19 պինդ ոչ մետաղական օգտակար հանածոների հանքավայրերով և աշխարհագրորեն առանձնացված տեղամասերով, այդ թվում՝ երկուսն արտահաշվեկշռային պաշարներով, իսկ ֆոնդային նյութերի քանակն ավելացել է 26-ով (երկրաբանական և այլ հաշվետվություններ):

Հայաստանի տարածքում առկա են վառելիքաէներգետիկ հումքի աղբյուր հանդիսացող այրվող թերթաքարերի և ածխի երևակումներ, որոնք հետագա ուսումնասիրման և հետախուզման կարիք ունեն:

01.01.2025թ. դրությամբ «Հանրապետական երկրաբանական ֆոնդ» ՊՈԱԿ-ում հաշվառվում է ընդհանուր թվով 512 գործող ընդերքօգտագործման իրավունք, այդ թվում՝ 461 – օգտակար հանածոյի արդյունահանման (405 պինդ ոչ մետաղական, 23 մետաղական, 31 ստորերկրյա ածխաթթվային հանքային ջրի և 2 ստորերկրյա քաղցրահամ ջրի), 49 օգտակար հանածոյի արդյունահանման նպատակով ընդերքի երկրաբանական ուսումնասիրության (43 պինդ ոչ մետաղական և 6 մետաղական օգտակար հանածոների), 2 – այլ նպատակով:

Հանրապետական երկրաբանական ֆոնդում պահպանվում են հանրապետության ընդերքի վերաբերյալ առավել քան 100 տարիների ընթացքում հավաքագրված տեղեկություններ՝ երկրաբանական հաշվետվությունների, քարտեզագրական նյութերի, պաշարների հաշվեկշիռների, հանքավայրերի և հանքերևակումների անձնագրերի, ստորերկրյա ջրերի հանքավայրերի հորատանցքերի և աղբյուրների անձնագրերի, հաշվառման քարտերի ու կտրվածքների, ընդերքօգտագործման իրավունքների փաթեթների (թույլտվություններ, պայմանագրեր, ծրագրեր և նախագծեր), պաշարների շարժի վերաբերյալ տարեկան հաշվետվությունների և այլ փաստաթղթերի տեսքով: Տասնյակ տարիների ընթացքում հավաքագրվել և գրանցվել են հանրապետության տարածքում կատարված ընդերքի երկրաբանական ուսումնասիրության գրեթե բոլոր աշխատանքները /սկսած 1927 թ-ից շուրջ 25000 ֆոնդային նյութ/, կուտակվել են այդ աշխատանքների, ինչպես նաև օգտակար հանածոների հանքավայրերի շահագործման ընթացքում ստացված ամբողջ երկրաբանական և այլ տեղեկատվությունները` համապատասխան փաստաթղթերի ձևով: Ֆոնդում պահպանվող տեղեկատվության մի մասն արդիական է և անհրաժեշտ ընթացիկ աշխատանքների համար: Զգալի ծավալի տեղեկատվություն թեկուզ և չի պահանջվում առօրյա աշխատանքներում, սակայն խիստ անհրաժեշտ են տվյալների վերլուծության և անփոփման, ընդերքի հետագա երկրաբանական ուսումնասիրության և օգտագործման աշխատանքների, ոլորտի ռազմավարության մշակման համար, նյութերի որոշ մասն էլ ունեն տեղեկատվան և պատմական նշանակություն: Հաշվառվող երկրաբանական նյութերի մոտ 70 տոկոսն արդեն թվայնացված (սկանավորված) է:

Հանրապետության տարածքում երկրաբանական կառուցվածքի ուսումնասիրման, օգտակար հանածոների նոր երևակումների հայտնաբերման և երկրաբանական մի շարք այլ կարևոր հիմնախնդիրների պարզաբանման նպատակներով իրականացվում են ընդերքի երկրաբանական ուսումնասիրման և որոնողահետախուզական աշխատանքներ /այդ թվում հիդրոերկրաբանական, երկրաֆիզիկական և երկրաքիմիական/, որոնց վերաբերյալ տեղեկատվությունն ընդունվում, գրանցվում, հաշվառվում և պահպանվում է «Հանրապետական երկրաբանական ֆոնդ» ՊՈԱԿ-ում՝ երկրաբանական տեղեկատվության միասնական համակարգի և ընդերքօգտագործման ֆոնդի ստեղծման, վարման և պահպանության, երկրաբանական տեղեկատվության տնօրինման, պարբերաբար թարմացման, ամբողջականության և մատչելիության ապահովման, լիազոր մարմիններին ընդերքի մասին տեղեկատվության տրամադրման նպատակներով: Վերջինս նպաստում է Հայաստանի Հանրապետությունում ընդերքի օգտագործման և պահպանության բնագավառում պետական լիազոր մարմնին՝ ՀՀ տարածքային կառավարման և ենթակառուցվածքների նախարարությանը, ինչպես նաև այլ՝ պետական կառավարման, տեղական ինքնակառավարման, վերահսկողական (ընդերքի օգտագործման և պահպանության պետական վերահսկողության իրականացման) և այլ մարմիններին իրենց վերապահված գործառույթների պատշաճ իրականացման և ընդերքի ոլորտի արդյունավետ կառավարման գործում, որն էլ իր հերթին նպաստում է ՀՀ կառավարության ծրագրերի իրականացմանը:

1. **ՈԼՈՐՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ԹԻՐԱԽՆԵՐԸ**

Ոլորտային քաղաքականությունը հիմնված է Հայաստանի վերափոխման՝ մինչև 2050թ. ռազմավարության, Կառավարության 2021-2026 թվականների ծրագրի, ՄԱԿ-ի կայուն զարգացման նպատակների, ՀՀ-ԵՄ համապարփակ և ընդլայնված գործընկերության համաձայնագրի, ինչպես նաև տնտեսության զարգացման գերակայությունների, առաջնահերթությունների ու հնարավորությունների վրա՝ այն համապատասխանեցնելու պետության կողմից վարվող քաղաքականությանը, Կառավարության ծրագրով սահմանվող ընդհանուր ուղենիշերին` սահմանելով դրանց համահունչ զարգացման ռազմավարական նոր ուղղություններ:

Ռազմավարությունը համահունչ է Հայաստանի 2050 վերափոխման ռազմավարության օրակարգի 3-րդ՝ արդյունավետ և հաշվետու կառավարում, 6-րդ՝ իրավական Հայաստան, 8-րդ՝ մաքուր և կանաչ Հայաստան, 9-րդ՝ տարածքային խելամիտ զարգացում, 13-րդ՝ վերականգնվող և հանրամատչելի էներգիա և 14-րդ՝ գործարարների համար գրավիչ Հայաստան մեգանպատակներին: Բարեփոխումները ներդաշնակ են ՄԱԿ կայուն զարգացման նպատակների ներքո երկրի հանձնառություններին: Կայուն զարգացման առնվազն 7 նպատակ ուղղակիորեն առնչվում է Ռազմավարության օրակարգին (պատասխանատու սպառում և արտադրություն (12.2 Մինչև 2030 թ. հասնել բնական պաշարների կայուն կառավարման և արդյունավետ օգտագործման), աղքատության վերացում, ամուր առողջություն և բարեկեցություն, արժանապատիվ աշխատանք և տնտեսական աճ, արդյունաբերություն, նորարարություն և ենթակառուցվածքներ, կայուն քաղաքներ և համայնքներ, գործողություն հանուն կլիմայի և այլն)։ Բարեփոխումները նաև ԵՄ հետ համագործակցության առանցքային ուղղություններից են և հիմնականում առնչվում են ԵՄ-Հայաստան ՀԸԳՀ 3-րդ (Շրջակա միջավայր), 9-րդ (Առևտուրը և կայուն զարգացումը) և 12-րդ (Հանքարդյունաբերությունը) գլուխներին։

Ռազմավարության նպատակների սահմանման և դրանց իրագործման ուղղությամբ առաջարկների մշակումը հիմնված է օրենսդրության, իրավական կարգավորումների, ազգային վիճակագրական տվյալների, հրապարակումների, տեղական շահագրգիռ կողմերի և միջազգային կազմակերպությունների կողմից կատարված ուսումնասիրությունների և զեկույցների վրա:

*Հայաստանի Հանրապետությունում ընդերքօգտագործման ոլորտի հիմնական ուղենիշն օգտակար հանածոների՝* ***տնտեսապես արդյունավետ, ողջամիտ և համալիր շահագործման,*** *ինչպես նաև* ***սերունդների հանդեպ պատասխանատվության*** *(այդ թվում՝ բնապահպանական ռիսկերի կառավարման) նպատակների համակցմամբ գործուն համակարգի ապահովումն է։ Այն թույլ կտա իրացնել երկրի բնական պաշարների ներուժը` առավելագույն սոցիալ-տնտեսական օգուտների ստացման, դրանց արդյունավետ բաշխման և երկարաժամկետ կայուն զարգացման ակնկալիքով: Պատասխանատու և միաժամանակ ներդրումային նպաստավոր համակարգի առկայության համար անհրաժեշտ է յուրաքանչյուր կարգավորման դեպքում* ***հավասարակշռել*** *պետության, մասնավոր հատվածի և հանրության տարբեր շահառու խմբերի* ***շահերը****, ինչպես նաև* ***սահմանել յուրաքանչյուր դերակատարի իրավունքները և պարտականությունները:***

Հայաստանի Հանրապետությունում հանքարդյունաբերության ոլորտի զարգացման տեսլականը հիմնված է մի շարք ուղենիշային սկզբունքների վրա, որոնց պետք է հետևել հետագա բոլոր հայեցակարգային որոշումները կայացնելիս:

1. Հայաստանի Հանրապետության ընդերքում առկա օգտակար հանածոների պաշարները պետք է ծառայեն ներկա և ապագա սերունդներին:
2. Հանքարդյունաբերությունը պետք է նպաստի ողջ հանրության բարեկեցությանը:
3. Հանքարդյունաբերության ոլորտի խնդիրը ոչ միայն բացասական ազդեցությունները մեղմելն է, այլ նաև զուտ դրական ազդեցություններ ձևավորելը:
4. Հանքարդյունաբերության ոլորտը պետք է դիտարկի այլընտրանքային գործունեության դեպքում ձևավորվող արժեքը:
5. Հանքարդյունաբերությունը պետք է նպաստի ՀՀ տնտեսության դիմակայունությանը:
6. Հանքարդյունաբերության ոլորտում պետք է հստակ սահմանված լինեն մասնակիցների դերերն ու գործունեության կանոնները:
7. Հանքարդյունաբերության ոլորտում, առավել քան տնտեսության այլ ճյուղերում, կարևոր է միջազգային համատեքստը:
8. Հանքարդյունաբերության ոլորտը պետք է առաջնորդվի կայուն զարգացման օրակարգով:

Ոլորտային հիմնական թիրախներից են երկրաբանական տեղեկատվության թվայնացումը, տեղեկատվության որակի, պահպանման ու ներկայացման բարելավումը, ընդերքի վերաբերյալ տեղեկատվության էլեկտրոնային համակարգի լիարժեքության, տեղեկատվության հասանելիության և մատչելիության ապահովման նպատակով:

1. **ՈԼՈՐՏԱՅԻՆ ԾԱԽՍԱՅԻՆ ԾՐԱԳՐԵՐԸ ԵՎ ԾԱԽՍԱՅԻՆ ԳԵՐԱԿԱՅՈՒԹՅՈՒՆՆԵՐԸ**

«Հանրապետական երկրաբանական ֆոնդ» ՊՈԱԿ-ի կողմից իրականացվող միջոցառումն ուղղված է ՀՀ ընդերքի մասին օրենսգրքի և դրանից բխող ՀՀ կառավարության համապատասխան որոշումների հիման վրա սահմանված գործառույթների արդյունավետ իրականացմանը: «Հանրապետական երկրաբանական ֆոնդ» ՊՈԱԿ-ն իր կանոնադրական խնդիրների մի մասի իրականացման նպատակով Հայաստանի Հանրապետության պետական բյուջեից դրամաշնորհի ձևով ստանում է անհատույց և անվերադարձ տրամադրվող դրամական հատկացում՝ 040401 գործառական դասակարգմամբ 1073 - «Ընդերքի ուսումնասիրության, օգտագործման և պահպանման ծառայություններ» ծրագրի 11001 - «Ընդերքի մասին տեղեկատվության տրամադրման ծառայություններ» միջոցառման իրականացման համար՝ «ՀՀ ընդերքի վերաբերյալ տեղեկության ընդունում, հաշվառում, պահպանում, պարբերաբար թարմացում, երկրաբանական տեղեկության միասնական համակարգի և ընդերքօգտագործման ֆոնդի ստեղծում և վարում, ամբողջականության և մատչելիության ապահովում, լիազոր մարմիններին ընդերքի մասին տեղեկատվության տրամադրում» նպատակով:

ՀՀ ընդերքի մասին օրենսգրքով սահմանված է ընդերքի վերաբերյալ երկրաբանական տեղեկության նկատմամբ սեփականությունը, որն անկախ դրանց ստացման ֆինանսավոր աղբյուրներից, հանդիսանում է ՀՀ սեփականությունը և պարտադիր կարգով տնօրինման, պահպանության, համակարգման և ընդհանրացման է տրամադրվում լիազոր մարմնին անհատույց` կառավարության սահմանած կարգով: Ընդերքի մասին օրենսգիրքը սահմանում է երկրաբանական ուսումնասիրության աշխատանքների (ընդերքի տեղամասերի), ինչպես նաև բոլոր ընդերքօգտագործման իրավունքների պետական հաշվառման, օգտակար հանածոների պաշարների պետական հաշվեկշռի (ՕՀՊՊՀ) և պաշարների տարեկան շարժի, օգտակար հանածոների հանքավայրերի և հանքերևակումների պետական կադաստրի (ՕՀՊԿ) վարման պարտադիր պահանջները, օգտակար հանածոների պաշարների, հանքավայրերի, երևակումների և երկրաբանական ուսումնասիրությունների պետական հաշվառման տվյալների հիման վրա ընդերքօգտագործման ֆոնդի ձևավորումը:

040401 գործառնական դասակարգմամբ 1073 ծրագրի 11001 միջոցառման հիմնական ծախսային գերակայություններն են՝

1. Երկրաբանական տեղեկության միասնական համակարգի և ընդերքօգտագործման ֆոնդի ստեղծում և վարում, ամբողջականության և մատչելիության ապահովում.
2. Ընդերքի վերաբերյալ երկրաբանական տեղեկության ընդունում, հաշվառում, պահպանում և տնօրինում.
3. Օգտակար հանածոների հանքավայրերի և հանքերևակումների պետական կադաստրի վարում.
4. Օգտակար հանածոների պաշարների պետական հաշվեկշռի վարում.
5. Ընդերքօգտագործման իրավունքների պետական հաշվառում և փաստաթղթային փաթեթների պահպանում.
6. Ընդերքի վերաբերյալ երկրաբանական տեղեկատվության վերլուծում և տրամադրում լիազոր մարմիններին:
7. **ՈԼՈՐՏԱՅԻՆ ԾԱԽՍԵՐԻ ԳՆԱՀԱՏԱԿԱՆԸ**

Ոլորտային քաղաքականության թիրախների ապահովման նպատակով ՄԺԾԾ ժամանակահատվածում «Հանրապետական երկրաբանական ֆոնդ» ՊՈԱԿ-ի կողմից իրականացվող 040401 գործառական դասակարգմամբ 1073 - «Ընդերքի ուսումնասիրության, օգտագործման և պահպանման ծառայություններ» ծրագրի 11001 - «Ընդերքի մասին տեղեկատվության տրամադրման ծառայություններ» միջոցառման համար Հայաստանի Հանրապետության պետական բյուջեից դրամաշնորհի ձևով տրամադրվող դրամական հատկացման չափը տարեկան կազմում է 22.0 մլն ՀՀ դրամ: